b'\n_START_ARTICLE_\nVanderbilt Cup 1937\n_START_SECTION_\nPred dirko\n_START_PARAGRAPH_\nMo\xc5\xa1tva Auto Union, Mercedes-Benz in Scuderia Ferrari so se udele\xc5\xbeila dirke na zagotovilo organozatorjev o prestavitvi dirke iz 4. na 3. julij. S tem bi imela mo\xc5\xa1tva dovolj \xc4\x8dasa, da se lahko tudi v primeru dalj\xc5\xa1e dirke zaradi de\xc5\xbeja pravo\xc4\x8dasno vkrcajo na ladjo za domov. Ker je v istem \xc4\x8dasu potekala tudi prva prvenstvena dirka sezone za Veliko nagrado Belgije, so bila mo\xc5\xa1tva razdeljena na dva dela, po dva dirka\xc4\x8da sta se udele\xc5\xbeila vsake od dirk. Nem\xc5\xa1ki mo\xc5\xa1tvi sta se za pot na dirko vkrcali na ladjo SS Bremen, Ferrarijevo mo\xc5\xa1tvo pa na ladjo SS Normandie. Na ladji je Tazio Nuvolari, ki je bil pred kratkim izgubil o\xc4\x8deta, izvedel, da je umrl tudi njegov starej\xc5\xa1i sin Giorgio._NEWLINE_Steza je bila glede na lansko nekoliko hitrej\xc5\xa1a. Evropsko dirka\xc4\x8di je niso preve\xc4\x8d marali, ker je bilo zaradi skritih robnikov te\xc5\xbeje najti to\xc4\x8dke zaviranja. Zaradi neznanega razloga so organizatorji prosili nem\xc5\xa1ki mo\xc5\xa1tvi naj na svoje dirkalnike nari\xc5\xa1ejo svastike. \xc5\xa0tartna vrsta je bila dolo\xc4\x8dena na podlagi povpre\xc4\x8dne hitrosti desetih krogov, vsak dirka\xc4\x8d je imel tri poskuse. Najbolj\xc5\xa1i \xc5\xa1tartni polo\xc5\xbeaj je osvojil Rudolf Caracciola, drugo \xc5\xa1tartno mesto Bernd Rosemeyer, tretje pa Kaliforni\xc4\x8dan Rex May z dirkalnikom Alfa Romeo 8C-35, ki ga je Scuderia Ferrari uporabljala kot rezervni dirkalnik na lanski dirki. Na presene\xc4\x8denje Ferrarijevega mo\xc5\xa1tva je bil May z od lani mo\xc4\x8dno izbolj\xc5\xa1anim dirkalnikom hitrej\xc5\xa1i od vseh Ferrarijevih dirka\xc4\x8dev z novej\xc5\xa1im dirkalnikom Alfa Romeo 12C-36. Pred dirko se je v mo\xc5\xa1tvu Mercedes-Benza odlo\xc4\x8dili na vseh dirkalnikih uporabiti nov uplinja\xc4\x8d, da bi bil motor bolj odziven pri srednje visokih obratih. Tako Mercedesovi dirkalniki niso ve\xc4\x8d proizvajali do tedaj zna\xc4\x8dilnega piskajo\xc4\x8dega zvoka motorjev. Za zmagovalca dirke je bila razpisana nagrada 20.000 $, za drugouvr\xc5\xa1\xc4\x8denega 10.000 $, za tretjeuvr\xc5\xa1\xc4\x8denega 5.000 $, do desetega mesta 3.500 $, 3.000 $, 2.200 $, 1.800 $, 1.600 $, 1.500 $ in 1.400 $. Med ostale pa se je razdelila tola\xc5\xbeilna nagrada v skupni vrednosti 10.000 $.\n_START_SECTION_\nDirka\n_START_PARAGRAPH_\nV soboto, 3. julija so se dirklaniki \xc5\xbee postavili na \xc5\xa1tartno vrsto, ko je za\xc4\x8delo de\xc5\xbeevati. Dirka je bila takoj prestavljena na ponedeljek, ko je ob drugi uri popoldne pred 80.000 gledalci znak za \xc5\xa1tart dirke dal znani nekdanji dirka\xc4\x8d Ralph DePalma. Rosemeyer je \xc5\xa1e ltakoj po \xc5\xa1tartu v levo in povedel pred prvem ovinkom, sledila sta mu Caracciola in Mays, nato pa \xc5\xa1e Nuvolari, Richard Seaman in Giuseppe Farina. V drugem krogu je Seaman napredoval na \xc4\x8detrto mesto, krog kasneje pa je Caracciola prevzel vodstvo in naredil razliko \xc5\xa1estih sekund. Doma\xc4\x8di dirka\xc4\x8d Billy Winn je prehitel tako Farino, kot tudi Nuvolarija in je napadal \xc5\xbee Seamana, toda nato je zaostal zaradi te\xc5\xbeav z dirkalnikom. V enajstem krogu je vodstvo ponovno prevzel Rosemeyer, ob tesnem dvoboju s Caracciolo pa sta be\xc5\xbeala ostalim. Mays je bil \xc5\xa1e vedno tretji, Nuvolari pa je za \xc4\x8detrto mesto prehitel Seaman, toda v \xc5\xa1estnajstem je moral italijanski dirka\xc4\x8d odstopiti zaradi okvare pogonske gredi. Le krog kasneje je zaradi okvare motorja odstopil tudi Caracciola in Rosemayerju je bila s tem mo\xc4\x8dno olaj\xc5\xa1ana pot do zmage. Seaman se je prebil na drugo mesto, Mays je bil treji, nato pa \xc5\xa1e Ernst von Delius in Farina._NEWLINE_V osemintridesetem krogu je Rosemeyer opravil postanek v boksih za menjavo pnevmatik in dolivanje goriva, ki je trajal petintrideset sekund, s tem je vodstvo s prednostjo tridesetih sekund prevzel Seaman. V boksih je bil tudi Mays, katerega postanek je trajal oseminsedemdeset sekund, Farina pa je ob postanku v \xc5\xa1tiridesetem krogu dirkalnik predal Nuvolariju. Rosemeyer je ujel Seamana ravno, ko je ta v \xc5\xa1estin\xc5\xa1tiridesetem krogu zapeljal na postanek v boksih. Po postankih je ponovno vodil Rosemeyer, sledili so mu Seaman, Mays, von Delius, Nuvolari in Ted Horn. Nuvolari je prehitel von Delius in Maysa, toda v petdesetem krogu je zaradi okvarjenega motorja zapeljal v bokse in dirkalnik predal nazaj Farini, ki je dirkalnik, kljub dodatnem postanku v sedemdesetem krogu, pripeljal na peto mesto. V zadnjih krogih dirke se je Seaman hitro pribli\xc5\xbeeval vodilnemu Rosemeyerju, toda zmanjkalo mu je goriva in v predzadnjem krogu je moral na dodaten postanek v bokse. Rosemeyer je tako zmagal s prednostjo petdesetih sekund pred Seamanom, Mays je ostal tretji, von Delius pa \xc4\x8detrti.\n_START_SECTION_\nPo dirki\n_START_PARAGRAPH_\nPo tem, ko je bil Rosemeyer za zmago na dirki Eifelrennen v lanski sezoni 1936 povi\xc5\xa1an v prvega poro\xc4\x8dnika SS (SS-Obersturmf\xc3\xbchrer), je bil za to zmago povi\xc5\xa1an stotnika SS (SS-Hauptsturmf\xc3\xbchrer).'